Anna (9) funnet utkledd i herreklær etter sporløs forsvinning i Sverige
Mannen i 20-årsalderen kom gående på Skårsgatan i Örgryte i Göteborg, sammen med et barn til dels utkledd i store herreklær, skriver Aftonbladet. - Det er en gutt, og vi har gitt smørbrød til letemannskapene, skal han ha sagt da en mistenksom kvinne spurte. Ifølge den svenske avisen dro kvinnen deretter ned luen som skjulte barnets ansikt og oppdaget den skrekkslagne niåringen, som hadde vært sporløst borte i 20 timer.- Hun ble funnet klokken 2.48 natt til fredag i det samme området i Örgryte som hun forsvant, opplyser politiets talsmann Stefan Gustavson, ifølge NTB. Jenta er sendt til sykehus for undersøkelse. Gustavson kan ikke si om hun er påført skader, men ifølge Aftonbladet konstaterte ambulansepersonell som kom til stedet at niåringen var uskadd. Det er foreløpig ikke kjent hvor jenta skal ha vært de timene hun var borte. - Hun har fortalt oss kort om hvor hun har vært og hva som har skjedd. Mannen kommer til å bli avhørt fredag morgen og deretter kommer påtalemyndigheten til å ta stilling til om han skal siktes, sier Gustavson til Aftonbladet.Kvinnen som oppdaget ni år gamle Anna sammen med mannen skal ifølge Expressen tilhøre organisasjonen Missing People, som deltok i leteaksjonen. - Vår patrulje støtte på dem på en gate i området Skår. De omringet mannen, sier Peder Schillerström i Missing People til Expressen. Mannen skal først ha forklart at han og barnet deltok i leteaksjonen, for deretter å hevde at de hadde levert smørbrød til dem som deltok i den omfattende letingen etter niåringen. - Jeg har ikke gjort noe, skal han ha sagt da han ble avslørt, skriver Aftonbladet.Den svenske avisen skriver også at den lille jenta fortsatt hadde på seg klærne hun bar da hun forsvant torsdag, under herreklærne hun ble oppdaget i. I mannens veske lå mobiltelefonen hennes, som har vært avslått siden hun forsvant. Mahmood Al Khateh skal ha vært en av de første på stedet da jenta ble funnet. - Hun var stille og rolig, men det var tydelig at hun var skremt. Mannen var forvirret, samtidig som han virket likegyldig, sier han til Aftonbladet. Anneli Johansson skal ha båret Anna inn i et nærliggende hus. - Det virket som hun var utrolig glad for å kjenne trygghet og for at noen passet på henne. Hun begynte å gråte. Da hun traff moren sin, var lykken fullstendig, sier Johansson.
Den ni år gamle jenta forsvant på vei til skolen i Göteborg torsdag morgen. Natt til fredag ble hun funnet sammen med en mann som påstod at de hjalp til i leteaksjonen.